**dezleagă-mi misterul**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

pământ

sub pământ

descifrează misterul a ceea ce sunt

cod

fără nod

mă dezleg între mâinile tale

floare cu mii de petale

dreg

ce-am stricat

dar aş vrea să-nţeleg

noi

parcurgem o viață-napoi

mult sau puțin

apă

vin

nunta aceasta s-a scris

pe inelul de fildeş

în vis

dulce amar

însă iată pe-acest inelar

strălucesc ghicitori

împletite din aur şi zori

\*\*\*

cuvânt

sub veșmânt

descifrez universul și cânt

deznod

orice nod

te găsesc sub ninsori

fulg de mirare-ntre flori

recompun

ce-am uitat

poate nu e păcat

amândoi

ne-am jucat

printre valuri și ploi

îngeri goi

alergăm ca prin vis

printr-un alt paradis

încrustez ghicitori

pe inele de nori

nunta noastră în cer

alb mister

ne vor creşte pe trup

munţi de foc

ce erup pasiuni

agonii

întrebări

insomnii

liliana trif ioan grigoraș